<classify> WAZIRI wa Maliasili na Utalii, Dk Hamis Kigwangala, ametoa siku saba kwa Wakala wa Misitu Tanzania TFS kuja na mapendekezo yatakayowezesha wawekezaji wenye viwanda vya kuchakata miti kupata mikataba itakayowawezesha kupata malighafi hiyo kwa zaidi ya mwaka mmoja. Ametoa agizo hilo baada ya wawekezaji hao kulalamikia utaratibu wa sasa unaowawezesha kupata mkataba wa mwaka mmoja wa kuvuna miti katika shamba la miti la serikali la Sao Hill wilayani Mufindi kwamba unakwamisha maendeleo ya viwanda vyao.Wafanyabiashara hao waliotoa malalamiko hayo juzi katika kikao cha wadau wa misitu wa mkoa wa Iringa kilichoendeshwa na waziri huyo mjini Iringa kwa lengo la kusikiliza changamoto zinazoikabili sekta hiyo. Katibu wa Umoja wa Wavunaji Magogo Sao Hill UWASA, Dk Basil Tweve, alisema utaratibu huo unawakwamisha wafanyabiashara hao kupata mikopo wanayoomba benki na kushindwa kuingia ubia na wawekezaji wa nje. Ukienda benki na mkataba wa mwaka hakuna benki inayoweza kukupa mkopo kwa sababu haina dhamana ya uhakika ndani ya mwaka mmoja, lakini pia kuna wawekezaji wa nje wanaogopa kuingia ubia na wawekezaji wa ndani kwa sababu hawaoni uhakika wa upatikanaji wa malighafi, alisema.Dk Tweve aliiomba serikali iangalie uwezekano wa kutoa mikataba ya miaka kati ya mitatu na mitano kwa mara moja ili fursa hizo zinazoweza kusaidia sekta yao ikue zisipotee. Akijibu malalamiko hayo, Dk Kigwangala aliagiza TFS iwasilishe mapendekezo ya namna maombi hayo yanavyoweza kufanyiwa kazi ili kuongeza tija katika sekta hiyo.Tunataka mchango wa Pato la Taifa kutoka katika sekta ya misitu uongezeke kutoka asilimia nne za sasa. Kama uchumi wa Finland kwa sehemu kubwa unategema misitu, sisi tunakwamia wapi? alihoji na kutoa takwimu ya idadi ya miti nchini kwasasa kuwa ni zaidi ya bilioni 77.2. Naye mkurugenzi wa kampuni ya Qwihaya General Enterprises inayozalisha nguzo za umeme, Leonard Mahenda, alizungumzia tozo ya ushuru wa mazao ya misitu Cess kwenye nguzo, akisema wamekuwa wakitozwa mara mbili na hivyo kuongeza gharama za uzalishaji.  <topic>: KITAIFA 